b'\n_START_ARTICLE_\nNiigatan maanj\xc3\xa4ristys 2007\n_START_PARAGRAPH_\nNiigatan maanj\xc3\xa4ristys (jap. \xe4\xb8\xad\xe8\xb6\x8a\xe6\xb2\x96\xe5\x9c\xb0\xe9\x9c\x87) oli Japanissa 16. hein\xc3\xa4kuuta 2007 kello 10.13 paikallista aikaa tapahtunut maanj\xc3\xa4ristys, joka oli voimakkuudeltaan 6,8 Richterin asteikolla. J\xc3\xa4ristys alkoi Niigatan prefektuurista, ja se ravisteli taloja yli 200 kilometrin p\xc3\xa4\xc3\xa4ss\xc3\xa4 Tokiossa. 11 ihmist\xc3\xa4 kuoli ja yli tuhat loukkaantui j\xc3\xa4ristyksen vuoksi._NEWLINE_Toinen maanj\xc3\xa4ristys sattui samana p\xc3\xa4iv\xc3\xa4n\xc3\xa4 Japanin luoteisrannikolla kello 11.17 paikallista aikaa. J\xc3\xa4ristys oli voimakkuudeltaan 5,6 Richterin asteikolla._NEWLINE_Taloja sortui etenkin Kashiwazakin kaupungissa. J\xc3\xa4ristys aiheutti my\xc3\xb6s mutavy\xc3\xb6ryj\xc3\xa4 ja katkaisi s\xc3\xa4hk\xc3\xb6t ja vesijohtoveden tuhansilta asukkailta. Niigatan lentoasema jouduttiin sulkemaan maanj\xc3\xa4ristyksen takia. Alueella sijaitseva maailman suurin atomivoimalakompleksi vaurioitui j\xc3\xa4ristyksess\xc3\xa4 ja siit\xc3\xa4 syttyneess\xc3\xa4 tulipalossa, mutta tulipalo ei aiheuttanut s\xc3\xa4teilyvaaraa.'